Document ID: 32011R0566
Publication Date: 2011-06-08

Content:
REGOLAMENT TAL-KUMMISSJONI (UE) Nru 566/2011
tat-8 ta’ Ġunju 2011
li jemenda r-Regolament (KE) Nru 715/2007 tal-Parlament Ewropew u tal-Kunsill u r-Regolament tal-Kummissjoni (KE) Nru 692/2008 dwar l-aċċess għal informazzjoni dwar it-tiswija u l-manutenzjoni tal-vetturi
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 715/2007 tal-Parlament Ewropew u tal-Kunsill tal-20 ta’ Ġunju 2007 dwar l-approvazzjoni tat-tip ta’ vetturi bil-mutur fir-rigward tal-emissjonijiet ta’ vetturi ħfief għall-passiġġieri u ta’ vetturi kummerċjali (Euro 5 u Euro 6) u dwar l-aċċess għal informazzjoni dwar it-tiswija u l-manutenzjoni tal-vetturi (1), u b’mod partikolari l-Artikoli 4(4), 5(3) u 8 tiegħu,
Wara li kkunsidrat id-Direttiva 2007/46/KE tal-Parlament Ewropew u tal-Kunsill tal-5 ta’ Settembru 2007 li tistabbilixxi kwadru għall-approvazzjoni ta’ vetturi bil-mutur u l-karrijiet tagħhom, u ta’ sistemi, komponenti u unitajiet tekniċi separati maħsuba għal tali vetturi (Direttiva Kwadru) (2), b’mod partikolari l-Artikolu 39(2) tagħha,
Billi:
(1)
Ir-Regolament (KE) Nru 715/2007 jistabbilixxi rekwiżiti tekniċi komuni għall-approvazzjoni tat-tip ta’ vetturi bil-mutur (vetturi) u partijiet sostituti fir-rigward tal-emissjonijiet tagħhom u jistipula regoli għal konformità waqt is-servizz, durabbiltà tal-mezzi għall-kontroll tat-tniġġis, sistemi djanjostiċi abbord (OBD), kejl tal-konsum tal-fjuwil u aċċessibbiltà għal informazzjoni dwar tiswija u manutenzjoni tal-vettura.
(2)
Ir-Regolament tal-Kummissjoni (KE) Nru 692/2008 tat-18 ta’ Lulju 2008 li jimplimenta u jemenda r-Regolament (KE) Nru 715/2007 tal-Parlament Ewropew u tal-Kunsill dwar l-approvazzjoni tat-tip ta’ vetturi bil-mutur fir-rigward tal-emissjonijiet ta’ vetturi ħfief għall-passiġġieri u ta’ vetturi kummerċjali (Euro 5 u Euro 6) u dwar l-aċċess għall-informazzjoni dwar it-tiswija u l-manutenzjoni tal-vettura (3) jeħtieġ li l-Kummissjoni tintroduċi proċeduri ġdida ta’ ttestjar għall-massa u numru ta’ partikuli emessi minn vetturi light duty.
(3)
Id-Direttiva tal-Kunsill 76/756/KEE tas-27 ta’ Lulju 1976 dwar l-approssimazzjoni ta’ liġijiet tal-Istati Membri li għandhom x’jaqsmu mal-istallazzjoni ta’ mezzi ta’ dawl u ta’ sinjalazzjoni bid-dawl fuq vetturi bil-mutur u l-karrijiet tagħhom (4) teħtieġ l-użu ta’ bozoz tas-sewqan binhar għal raġunijiet ta’ sigurtà. L-effett ta’ dawk il-mezzi, li huma mixgħula b’mod permanenti matul l-operazzjoni tal-vetturi, għandhom jiġu riflessi b’mod xieraq fil-pollutant imkejjel u fl-emissjonijiet tad-dijossidu tal-karbonju (CO2).
(4)
Ir-riskju ta’ tbagħbis ma’ u ta’ fallimenti totali tal-filtri tal-partikuli tad-diżil (DPFs) jeħtieġ il-monitoraġġ ta’ DPFs, irrispettivament mill-eċċedenza tal-limitu applikabbli tal-OBD.
(5)
Minħabba n-natura permanenti tiegħu, il-monitoraġġ taċ-ċirkwiti elettriċi għandu jkun eżenti mir-rappurtaġġ li jirriżulta mir-rekwiżiti tal-proporzjon tal-prestazzjoni waqt l-użu tas-sistema tal-OBD.
(6)
Il-frekwenza limitata ta’ sitwazzjonijiet ta’ sewqan li matulhom jistgħu jitħaddmu l-moniters tas-sistema tal-kontroll taż-żieda fil-pressjoni jew moniters li jeħtieġu startjar kiesaħ teħtieġ rekwiżiti ta’ prestazzjoni speċjali għal dawn il-moniters.
(7)
Il-kundizzjonijiet statistiċi li taħthom tiġi vvalutata normalment il-konformità mar-rekwiżiti tal-proporzjon tal-prestazzjoni waqt l-użu għandhom jiġu armonizzati.
(8)
Jekk jiġi identifikat tbagħbis tas-sistema ta’ Riduzzjoni Katalitika Selettiva (SCR) permezz tal-monitoraġġ dirett tal-emissjonijiet tal-ossidi tan-nitroġenu (NOx), il-kundizzjonijiet li taħthom tiġi attivata s-sistema tagħha ta’ inċentiv tas-sewwieq għandhom jiġu definiti aħjar.
(9)
Ir-reġistrazzjoni tal-attivazzjoni tas-sistema ta’ inċentiv tas-sewwieq għandha tkun kjarifikata fir-rigward tal-użu futur possibbli ta’ din l-informazzjoni waqt spezzjonijiet li jivvalutaw kemm vettura tkun tajba għat-triq.
(10)
Il-ħarsien tal-kompjuter għall-kontroll tal-emissjonijiet minn tbagħbis għandu jkun soġġett għal titjib tekniku dovut għall-innovazzjoni.
(11)
Ir-reġistrazzjoni u r-rappurtaġġ tad-dejta huma partijiet essenzjali ta’ moniter OBD mandatorju u m’għandhomx jitħallew barra minħabba defiċjenzi allegati, b’mod partikolari mhux b’mod sistematiku fejn il-manifattur jagħżel ċerti standards għall-komunikazzjoni abbord u mhux abbord.
(12)
Sabiex tiġi żgurata kompetizzjoni effettiva fis-suq għal servizzi ta’ informazzjoni dwar tiswija u manutenzjoni tal-vetturi, u sabiex jiġi kkjarfikat li l-informazzjoni kkonċernata tkopri wkoll l-informazzjoni li jeħtieġ li tiġi pprovduta lil operaturi indipendenti oħra minbarra s-sewwejja, sabiex ikun żgurat li s-suq indipendenti tat-tiswija u l-manutenzjoni tal-vetturi inġenerali jkun jista’ jikkompeti ma’ bejjiegħa awtorizzati, irrispettivament minn jekk il-manifattur tal-vettura jagħtix tali informazzjoni lill-bejjiegħa u s-sewwejja awtorizzati direttament, huma meħtieġa kjarifikazzjonijiet ulterjuri fir-rigward tad-dettalji tal-informazzjoni li għandha tiġi pprovduta skont ir-Regolament (KE) Nru 715/2007.
(13)
Fir-rigward tal-prinċipju ta’ proporzjonalità, filwaqt li l-manifatturi tal-vetturi m’għandhomx ikunu mġiegħla jiġbru dejta dwar modifiki ta’ vetturi individwali minn partijiet terzi esklużivament għall-għanijiet tar-Regolament (KE) Nru 715/2007 u tal-atti ta’ implimentazzjoni tiegħu, sabiex ikun żgurat suq kompetittiv tat-tiswija u l-manutenzjoni, l-operaturi indipendenti għandhom jirċievu aġġornamenti għal dejta dwar il-komponenti tal-vettura sakemm l-aġġornamenti jkunu disponibbli għall-bejjiegħa u sewwejja awtorizzati.
(14)
L-unitajiet ta’ ħidma huma informazzjoni teknika importanti għal tiswija u manutenzjoni għal operaturi indipendenti. Il-kjarifika li l-unitajiet ta’ ħidma huma koperti bl-Artikolu 6 tar-Regolament (KE) Nru 715/2007 hija mistennija tipprovdi ċertezza kummerċjali għall-atturi fis-suq.
(15)
Fejn il-manifatturi tal-vetturi jiddeċiedu li r-rekords tat-tiswija u l-manutenzjoni ma jibqgħux jinżammu f’format fiżiku - li s-sidien tal-vetturi jistgħu jagħmlu wkoll aċċessibbli għal sewwejja indipendenti sabiex dawn tal-aħħar ikunu jistgħu jintroduċu dikjarazzjoni tax-xogħol ta’ tiswija u manutenzjoni mwettaq - fil-vettura, iżda jinżammu fil-bażi ta’ dejta ċentrali tal-manifatturi tal-vetturi, dawn ir-rekords għandhom, bil-kunsens tas-sidien tal-vetturi, ikunu aċċessibbli wkoll għas-sewwejja indipendenti sabiex ikunu jistgħu jkomplu jipproduċu tali rekord komplut tax-xogħol ta’ tiswija u manutenzjoni mwettaq u sabiex is-sidien tal-vetturi jkun jista’ jkollhom dokument wieħed li jagħti prova ta’ tali xogħlijiet.
(16)
Aktar flessibbiltà għandha tingħata għall-programazzjoni mill-ġdid tal-unitajiet tal-kontroll tal-vettura u l-iskambju ta’ dejta bejn il-manifatturi tal-vetturi u l-operaturi indipendenti sabiex jingħata spazju għall-innovazzjonijiet u jiġu ffrankati spejjeż.
(17)
Għandu jkun żgurat li l-vetturi approvati f’konformità mar-Regolament rilevanti tal-Kummissjoni Ekonomika għall-Ewropa tan-Nazzjonijiet Uniti (UN/ECE) ekwivalenti għar-rekwiżiti relatati mal-emissjonijiet tar-Regolament (KE) Nru 715/2007 u r-Regolament (KE) Nru 692/2008 u li jissodisfaw ir-rekwiżiti ta’ dawk ir-Regolamenti dwar l-aċċess għal informazzjoni jiġu approvati f’konformità mar-Regolament (KE) Nru 715/2007 mingħajr piżijiet amministrattivi.
(18)
Minħabba li bħalissa m’hemm ebda proċess strutturat komuni għall-iskambju ta’ dejta dwar il-komponenti ta’ vettura bejn il-manifatturi tal-vetturi u operaturi indipendenti, huwa xieraq li jiġu żviluppati prinċipji għal tali skambju ta’ dejta. Proċess strutturat komuni futur dwar il-format standardizzat tad-dejta skambjata għandu jiġi żviluppat formalment mill-Kumitat Ewropew għall-Istandardizzazzjoni (CEN), fejn il-mandat mogħti lil CEN ma jippredeterminax il-livell tad-dettall li dan l-istandard se jipprovdi. Il-ħidma ta’ CEN għandha, b’mod partikolari, tirrifletti l-interessi u l-ħtiġijiet kemm tal-manifatturi tal-vetturi kif ukoll ta’ operaturi indipendenti u għandha tinvestiga wkoll soluzzjonijiet bħal formati ta’ dejta miftuħa deskritti minn metadejta definita sew sabiex jiġu akkomodati l-infrastrutturi eżistenti tal-IT.
(19)
Ir-Regolamenti (KE) Nru 715/2007 u (KE) Nru 692/2008 għandhom għalhekk jiġu emendati skont dan.
(20)
Il-miżuri previsti f’dan ir-Regolament huma skont l-opinjoni tal-Kumitat Tekniku - Vetturi bil-Mutur,
ADOTTAT DAN IR-REGOLAMENT:
Artikolu 1
Ir-Regolament (KE) Nru 715/2007 huwa emendat kif ġej:
1.
L-Artikolu 6 huwa emendat kif ġej:
(a)
Il-paragrafu 2 huwa sostitwit b’dan li ġej:
“2. L-informazzjoni msemmija fil-paragrafu 1 għandha tinkludi:
(a)
l-identifikazzjoni mingħajr ekwivoku tal-vettura;
(b)
il-manwali tal-manutenzjoni, inklużi rekords ta’ servizz u manutenzjoni;
(ċ)
il-manwali tekniċi;
(d)
l-informazzjoni dwar il-komponenti u d-dijanjosi (bħal valuri teoretiċi minimi u massimi ta’ kejl);
(e)
il-pjanti tal-wiring;
(f)
il-kodiċijiet tad-dijanjostika tal-ħsarat (inklużi kodiċijiet speċifiċi tal-manifattur);
(g)
in-numru tal-identifikazzjoni għall-kalibrazzjoni tas-software applikabbli għat-tip ta’ vettura;
(h)
l-informazzjoni pprovduta li tikkonċerna, u tkun twasslet permezz ta’ għodda u tagħmir ta’ sjieda;
(i)
l-informazzjoni tar-reġistrazzjoni tad-dejta u d-dejta bi-direzzjonali ta’ monitoraġġ u ttestjar; u
(j)
unitajiet ta’ ħidma standard jew perjodi ta’ żmien għal xogħlijiet ta’ tiswija u manutenzjoni jekk jitpoġġew, jew direttament jew permezz ta’ parti terza, għad-dispożizzjoni tal-bejjiegħa u s-sewwejja awtorizzati tal-manifatturi.”
(b)
Għandu jiżdied il-paragrafu 8 li ġej:
“8. Fejn ir-rekords ta’ tiswija u manutenzjoni ta’ vettura jinżammu f’bażi ta’ dejta ċentrali tal-manifattur tal-vettura jew f’ismu, is-sewwejja indipendenti, approvati u awtorizzati kif meħtieġ skont il-punt 2.2 tal-Anness XIV tar-Regolament tal-Kummissjoni (KE) Nru 692/2008 (*), għandu jkollhom aċċess għal tali rekords mingħajr ħlas u taħt l-istess kundizzjonijiet bħal ta’ bejjiegħa jew sewwejja awtorizzati sabiex ikunu jistgħu jirreġistraw informazzjoni dwar it-tiswija u l-manutenzjoni li jkunu wettqu.
(*) ĠU L 199, 28.7.2008, p. 1.”" 						
2.
Fl-Artikolu 7, il-paragrafu 2 huwa sostitwit b’dan li ġej:
“2. Il-manifatturi għandhom jagħmlu l-informazzjoni dwar it-tiswija u l-manutenzjoni tal-vettura disponibbli inklużi servizzi ta’ tranżazzjoni bħal programmar mill-ġdid jew assistenza teknika fuq bażi ta’ kull siegħa, kull jum, kull xahar u kull sena, u l-ħlasijiet mitluba għall-aċċess għal tali informazzjoni għandhom ivarjaw skont il-perjodi ta’ żmien rispettivi li għalihom jingħata l-aċċess. B’żieda mal-aċċess ibbażat fuq iż-żmien, il-manifatturi jistgħu joffru aċċess ibbażat fuq it-tranżazzjoni, li għalih jintalbu ħlasijiet għal kull tranżazzjoni u mhux ibbażati fuq iż-żmien li għalih jingħata l-aċċess. Meta l-manifatturi joffru ż-żewġ sistemi ta’ aċċess, is-sewwejja indipendenti għandhom jagħżlu sistema ta’ aċċess preferita, jew ibbażata fuq iż-żmien jew ibbażata fuq it-tranżazzjoni.”
3.
Fl-Anness I, in-noti 1 u 2 tat-Tabella 1 u n-noti 1, 2 u 5 tat-Tabella 2 jitħassru.
Artikolu 2
Ir-Regolament tal-Kummissjoni (KE) Nru 692/2008 huwa emendat kif ġej:
1.
Fl-Artikolu 2, għandu jiżdied il-punt 33 li ġej:
“33.
Startjar kiesaħ tfisser it-temperatura tal-likwidu li jkessaħ il-magna (jew temperatura ekwivalenti) mal-istartjar tal-magna inqas minn jew ugwali għal 35 °C u inqas minn jew ekwivalenti għal 7 K ogħla mit-temperatura tal-ambjent (jekk disponibbli) mal-istartjar tal-magna.”
2.
Fl-Artikolu 6(1), għandhom jiżdiedu r-raba u l-ħames subparagrafi li ġejjin:
“Ir-rekwiżiti rilevanti għandhom jitqiesu li ġew sodisfatti jekk jiġu sodisfatti l-kundizzjonijiet kollha li ġejjin:
(a)
Jiġu sodisfatti r-rekwiżiti tal-Artikolu 13;
(b)
Il-vettura tkun ġiet approvata skont ir-Regolamenti Nru 83 tal-UN/ECE, sensiela ta’ emendi 06, Nru 101, sensiela ta’ emendi 01 u fil-każ ta’ vetturi li jaqbdu bil-kompressjoni Nru 24 parti III, sensiela ta’ emendi 03.
L-Artikolu 14 għandu japplika wkoll fil-każ imsemmi fir-raba’ subparagrafu.”
3.
Fl-Artikolu 10(1), għandhom jiżdiedu t-tielet u r-raba’ subparagrafi li ġejjin:
“Ir-rekwiżiti rilevanti għandhom jitqiesu li ġew sodisfatti jekk jiġu sodisfatti l-kundizzjonijiet li ġejjin:
(a)
Jiġu sodisfatti r-rekwiżiti tal-Artikolu 13;
(b)
It-tagħmir ta’ kontroll tat-tniġġis ta’ sostituzzjoni jkun ġie approvat skont ir-Regolament Nru 103 tal-UN/ECE.
L-Artikolu 14 għandu japplika wkoll fil-każ imsemmi fit-tielet subparagrafu.”
4.
L-Artikolu 13(9) huwa sostitwit b’dan li ġej:
“9. Il-Forum dwar l-Aċċess għall-Informazzjoni dwar il-Vettura (‘il-Forum’) huwa b’dan stabbilit.
Il-Forum għandu jqis jekk l-aċċess għall-informazzjoni jaffettwax l-avvanzi li saru biex jitnaqqas is-serq tal-vetturi u għandu jagħmel rakkomandazzjonijiet sabiex jittejbu r-rekwiżiti relatati mal-aċċess għall-informazzjon. B’mod partikolari, il-Forum għandu jagħti pariri lill-Kummissjoni dwar l-introduzzjoni ta’ proċess għall-approvazzjoni u l-awtorizzazzjoni ta’ operaturi indipendenti minn organizzazzjonijiet akkreditati sabiex jaċċedu għal informazzjoni dwar is-sigurtà tal-vetturi.
Il-Kummissjoni tista’ tiddeċiedi li żżomm id-diskussjonijiet u s-sejbiet ta’ dan il-Forum kunfidenzjali.”
5.
L-Annessi I, III, IV, VIII, IX, XI, XII, XIV, XVI u XVIII huma emendati skont l-Anness I ta’ dan ir-Regolament.
6.
L-Anness II huwa sostitwit bit-test imniżżel fl-Anness II ta’ dan ir-Regolament.
Artikolu 3
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-8 ta’ Ġunju 2011.

Metadata:
Eurovoc Level 1 Categories: 100158
100154
100155
Eurovoc Level 2 Categories: 100239
100244
100261
100242
100238
Eurovoc Level 3 Categories: 2015
3641
2524
1707
4539
All Eurovoc Categories: 1707
3159
4261
4654
4658
5235